Lentotukialus Admiral Kuznetsov. Kannella näkyy Suhoi Su-33 ja MiG-29 -hävittäjiä, sukellusveneentorjuntahelikoptereita ja paloautoja.

Lentotukialus Admiral Kuznetsov. Kannella näkyy Suhoi Su-33 ja MiG-29 -hävittäjiä, sukellusveneentorjuntahelikoptereita ja paloautoja. Norjan ilmavoimat / EPA

Yhdysvaltojen ohjusisku Syyriaa on ylittänyt "punaiset linjat" ja uudet hyökkäykset johtavat vastatoimiin, varoittavat Venäjä, Iran ja muut Syyrian hallitusta tukevat joukot.

– Vastedes vastaamme voimatoimin kaikkia hyökkääjiä ja kaikkia punaisia linjoja rikkovia vastaan. Amerikka tuntee hyvin kykymme vastata, Syyrian hallitusta tukevien asevoimien yhteisessä lausunnossa sanottiin.

Syyrian hallituksen tukijat sanoivat lisäävänsä sille tukeaan. Ne sanoivat myös, että Yhdysvaltojen joukot ovat Syyriassa laittomasti.

Yhdysvaltojen erikoisjoukot avustavat Pohjois-Syyriassa Isis-järjestöä vastaan taistelevia kurdijoukkoja.

Yhdysvallat haluaakin eroon al-Assaidsta

Syyrian hallinnon tukijat esittivät uhkauksensa, kun Yhdysvallat ilmoitti tavoittelevansa Syyrian presidentin Bashar al-Assadin syrjäyttämistä. Asiasta kertoi Yhdysvaltojen YK-suurlähettiläs Nikki Haley CNN-uutiskanavan haastattelussa. (siirryt toiseen palveluun)

Myös presidentti Donald Trumpin turvallisuusneuvonantaja H.R. McMaster sanoi, että al-Assadia ja Isis-järjestöä vastaan voitaisiin toimia samanaikaisesti.

Yhdysvaltojen hallinnon tavoitteet Syyriassa ovat muuttuneet täysin sen jälkeen, kun Syyrian Idlibissä tehtiin kymmeniä ihmisiä tappanut kaasuisku tiistaina.

Yhdysvallat syyttää iskusta Syyrian hallintoa ja teki perjantaina ilmaiskun sen lentotukikohtaan. Vielä edellisen viikon perjantaina YK-lähettiläs Haley totesi, että Yhdysvallat ei pidä al-Assadin syrjäyttämistä tärkeänä.

Vaalikampanjansa aikana presidentti Donald Trump sanoi haluavansa tehdä yhteistyötä kaikkien osapuolten kanssa Isis-järjestön tuhoamiseksi.

Yhdysvaltojen punainen linja ei johtanut iskuihin

Punaisella linjalla viitataan presidentti Barack Obaman vuonna 2012 antamaan lausuntoon. Hänen mukaansa kemiallisten aseiden käyttäminen Syyriassa olisi Yhdysvalloille "punainen linja" eli sietokyvyn raja, jonka jälkeen Yhdysvallat vastaisi voimatoimin.

Kun Syyrian hallinnon epäiltiin tehneen tuhoisan iskun kemiallisilla aseilla vuotta myöhemmin, Obama ei kuitenkaan määrännyt hyökkäystä. Sen sijaan Syyrian hallinto lupasi luovuttaa kemialliset aseensa Yhdysvaltojen ja Venäjän tekemän sopimuksen mukaisesti.

Kemiallisten aseiden kieltojärjestö OPCW on todennut Syyrian käyttäneen aseiden luovutussopimuksen jälkeen ainakin kloorikaasua kapinallisia vastaan.

Lähteet: Reuters, AP